CELEX: 52020PC0223
Language: ro
Date: 2020-05-28
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) nr. 223/2014 în ceea ce privește introducerea unor măsuri specifice pentru soluționarea crizei provocate de pandemia de COVID-19

COMISIA EUROPEANĂ
            Bruxelles, 28.5.2020
            COM(2020) 223 final
            2020/0105(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) nr. 223/2014 în ceea ce privește introducerea unor măsuri specifice pentru soluționarea crizei provocate de pandemia de COVID-19 
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Efectele directe și indirecte ale pandemiei de COVID-19 sunt din ce în ce mai puternice în toate statele membre. Situația actuală este fără precedent și impune aplicarea unor măsuri excepționale adaptate la aceste circumstanțe, inclusiv pentru sprijinirea persoanelor celor mai defavorizate, sprijin care este furnizat de Fondul de ajutor european destinat celor mai defavorizate persoane (FEAD). În special, această criză nu numai că prezintă riscuri specifice pentru persoanele cele mai defavorizate, ci și agravează dificultățile economice. Se preconizează că persoanele cele mai vulnerabile din societate vor fi cel mai puternic afectate de consecințele socioeconomice ale crizei. Mai mult, din cauza consecințelor sociale și economice ale pandemiei de COVID-19, numărul persoanelor celor mai defavorizate este în creștere.
            
            
               Prima „Inițiativă pentru investiții ca reacție la coronavirus” (CRII)
                  1
               , un pachet de măsuri care a intrat în vigoare la 1 aprilie 2020, a introdus o serie de modificări importante ale cadrului legislativ aplicabil fondurilor structurale și de investiții europene, care permit un răspuns mai eficace în situația actuală. Măsuri complementare au fost adoptate în cadrul „Inițiativei Plus pentru investiții ca reacție la coronavirus” (CRII Plus)
                  2
               . Acest pachet includea, de asemenea, modificări ale Regulamentului (UE) nr. 223/2014
                  3
                (Regulamentul FEAD), prin intermediul Regulamentului (UE) 2020/559 al Parlamentului European și al Consiliului din 23 aprilie 2020
                  4
               , care a intrat în vigoare la 25 aprilie 2020 și a introdus măsuri specifice vizând o flexibilitate și o lichiditate suplimentare pentru abordarea de către statele membre a pandemiei de COVID-19 în temeiul FEAD.
            
            
               Situația evoluează lent și multe regiuni și state membre se pregătesc pentru o relaxare prudentă a restricțiilor asupra societăților și întreprinderilor lor, precum și pentru relansarea economiilor lor. Cu toate acestea, efectele directe și indirecte ale crizei au afectat deja multe sectoare. Procesul de redresare va dura ceva timp și nu se poate exclude necesitatea unor noi măsuri de restricționare. În acest context, există un risc serios ca numărul persoanelor care suferă de privațiuni alimentare și materiale să crească și, prin urmare, sunt necesare măsuri suplimentare pentru a răspunde consecințelor sociale ale pandemiei de COVID-19 și pentru a asigura o redresare echitabilă din punct de vedere social, în conformitate cu Pilonul european al drepturilor sociale.
            
            
               Deși Comisia a propus măsuri extraordinare care au acordat cea mai mare flexibilitate și cel mai mare sprijin posibil autorităților publice, organizațiilor partenere și altor actori implicați în implementarea FEAD, statele membre se confruntă cu probleme de lichiditate în ceea ce privește furnizarea unui răspuns la criza provocată de pandemia de COVID-19 și la nevoile tot mai mari de pe teren. 
            
            
               Prin urmare, pentru a ajuta statele membre să furnizeze un răspuns eficace la pandemia de COVID-19, inclusiv la consecințele sale sociale și economice, este necesar să se adopte măsuri suplimentare, printre care majorarea resurselor disponibile pentru Fondul european de dezvoltare regională (FEDR), pentru Fondul social european (FSE) și, de asemenea, pentru FEAD. În acest context, Comisia propune o nouă modificare a Regulamentului privind dispozițiile comune (RDC) (REACT-UE) 
                  5
                și a Regulamentului FEAD, ca răspuns la pandemia de COVID-19, pentru a prevedea că se pun la dispoziție resurse suplimentare pentru aceste fonduri pentru anii 2020, 2021 și 2022. 
            
            
               
                  Resursele suplimentare pentru 2020 provin din majorarea resurselor globale pentru coeziunea economică, socială și teritorială din cadrul financiar multianual pentru perioada 2014-2020. Resursele suplimentare pentru 2021 și 2022 constituie venituri alocate externe provenite din [Instrumentul european de redresare]. 
               
               
                  Aceste cuantumuri vor fi distribuite între statele membre, ținându-se seama de prosperitatea lor relativă și de amploarea efectelor crizei actuale asupra economiilor și societăților lor. Din resursele suplimentare, 0,35 % trebuie alocate asistenței tehnice la inițiativa Comisiei. Prin derogare de la normele aplicabile veniturilor alocate externe prevăzute în Regulamentul financiar, aceste resurse suplimentare respectă normele aplicabile stabilite în RDC și în Regulamentul FEAD de îndată ce sunt alocate programelor operaționale, inclusiv normele privind angajamentele și dezangajările.
               
               
                  Statele membre pot utiliza aceste cuantumuri în cadrul obiectivului privind investițiile pentru creștere economică și locuri de muncă, în vederea sprijinirii operațiunilor care promovează remedierea consecințelor crizei în contextul pandemiei de COVID-19 în regiunile în care economia și locurile de muncă au fost cel mai afectate și care pregătesc redresarea economiilor lor pe baza FEDR sau a FSE ori în vederea majorării alocărilor pentru programele sprijinite de FEAD.
               
               
                  Alocarea de către statele membre a unor resurse suplimentare pentru FEAD este voluntară, în funcție de nevoile lor specifice. În acest sens, statele membre ar trebui să acorde atenția cuvenită creșterii numărului persoanelor celor mai defavorizate de când a început pandemia de COVID-19.
               
               
                  În plus, în conformitate cu modificările propuse ale Regulamentului privind dispozițiile comune (REACT-UE)
                     6
                  , Comisia propune introducerea unor măsuri suplimentare care să prevadă o mai mare lichiditate pentru statele membre, în special permițând statelor membre să primească o plată de prefinanțare substanțială în cazul în care resursele din cadrul FEAD sunt majorate și scutind statele membre de la furnizarea unei contribuții naționale la majorarea resurselor. Mai mult, în mod similar cu ceea ce se propune pentru Regulamentul privind dispozițiile comune (REACT-UE), dată fiind necesitatea de a se asigura că aceste resurse suplimentare sunt mobilizate rapid pentru investiții pe teren și au efecte în cadrul economiei reale, nu se propune extinderea datei finale de eligibilitate, care rămâne – ca și în cazul resurselor suplimentare – 31 decembrie 2023 (pentru cheltuielile suportate la nivelul beneficiarilor). Cu toate acestea, se clarifică faptul că angajamentele legate de resursele suplimentare sunt dezangajate în conformitate cu normele care trebuie urmate pentru încheierea programelor (și anume, în 2025, după depunerea documentelor necesare în temeiul articolului 52). De asemenea, se preconizează ca sistemul electronic de schimb utilizat pentru comunicările oficiale dintre Comisie și statele membre în conformitate cu articolul 30 alineatul (4) să fie ajustat pentru a oferi statelor membre posibilitatea de a prezenta cereri de modificare a programelor operaționale în vederea alocării resurselor suplimentare pentru anii 2020, 2021, 2022 fără nicio întârziere.
               
            
            
               De asemenea, pandemia de COVID-19 a avut un efect socioeconomic disproporționat asupra femeilor. Prin urmare, statele membre trebuie să acorde atenția cuvenită pentru ca operațiunile să respecte cu strictețe principiul orizontal al egalității de gen, astfel cum este stabilit la articolul 5 alineatul (11) din Regulamentul FEAD.
            
            
               În fine, Comisia propune, de asemenea, dispoziții suplimentare care să prevadă flexibilitate pentru utilizarea de către statele membre a asistenței tehnice.
            
            
               •Coerența cu dispozițiile existente în domeniul de politică
            
            
               
                  Prezenta propunere este în concordanță cu dispozițiile existente în domeniul de politică, în special cu dispozițiile propuse de Comisie pentru Regulamentul privind dispozițiile comune (REACT-UE) ca răspuns la pandemia de COVID-19, în cadrul propunerii Comisiei de a oferi o flexibilitate excepțională pentru utilizarea FEDR și a FSE ca răspuns la pandemia de COVID-19.
               
            
            
               •Coerența cu alte domenii de politică ale Uniunii
            
            
               
                  Propunerea este coerentă cu alte propuneri și inițiative adoptate de Comisie, în special cu propunerile adoptate de Comisie pentru FEDR și FSE ca răspuns la pandemia de COVID-19. 
               
            
         
         
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               
                  Propunerea se întemeiază pe articolul 175 alineatul (3) din Tratatul privind funcționarea Uniunii Europene. Ea prevede posibilități pentru statele membre de a majora resursele din cadrul FEAD și de a primi o plată de prefinanțare suplimentară și scutește resursele suplimentare de la contribuțiile naționale. Aceste modificări excepționale nu aduc atingere normelor care se aplică în mod obișnuit.
               
            
            
               •Subsidiaritatea (pentru competența neexclusivă) 
            
            
               Propunerea respectă principiul subsidiarității. Propunerea nu modifică modul de implementare a FEAD, care face în continuare obiectul gestiunii partajate.
            
            
               Gestiunea partajată se bazează pe principiul subsidiarității, deoarece Comisia deleagă statelor membre sarcinile de implementare și de programare strategică. De asemenea, ea limitează acțiunea UE la ceea ce este necesar pentru îndeplinirea obiectivelor sale, astfel cum sunt prevăzute în tratate.
            
            
               Prezenta propunere, împreună cu propunerea de modificare a Regulamentului (UE) nr. 1303/2013
                  7
               , are ca scop să permită punerea la dispoziție a unor resurse suplimentare. De asemenea, ea urmărește să clarifice normele care reglementează utilizarea acestor resurse în contextul programelor aferente perioadei de programare 2014-2020. 
            
            
               •Proporționalitatea
            
            
               Propunerea este proporționată și nu include dispoziții care nu sunt necesare pentru realizarea obiectivelor tratatului. Ea se limitează la modificările considerate necesare pentru stabilirea normelor care trebuie urmate în legătură cu resursele suplimentare și pentru abordarea problemelor cu care se confruntă statele membre în timpul crizei provocate de pandemia de COVID-19 în contextul implementării FEAD.
            
            
               •Alegerea instrumentului
            
            
               
                  Instrumentul ales este un regulament al Parlamentului European și al Consiliului, în conformitate cu procedura legislativă ordinară prevăzută la articolul 175 alineatul (3) din tratat. Comisia a analizat marja de manevră oferită de cadrul juridic și consideră necesar să propună modificări ale Regulamentului (UE) nr. 223/2014. 
               
            
            
               3.REZULTATE ALE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluări ex-post/verificări ale adecvării legislației existente
            
            
               
                  Date fiind circumstanțele specifice ale prezentei propuneri, nu a existat nicio evaluare ex-post/verificare a adecvării legislației existente.
               
            
            
               •Consultarea părților interesate
            
            
               
                  Date fiind circumstanțele specifice ale prezentei propuneri, nu au fost consultate părți interesate externe.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Nu se aplică.
               
            
         
         
            
               •Adecvarea reglementărilor și simplificarea
            
            
               Aceasta nu este o inițiativă în cadrul Programului privind o reglementare adecvată și funcțională (REFIT)
            
            
               •Drepturile fundamentale
            
            
               
                  Propunerea nu are consecințe asupra protecției drepturilor fundamentale.
               
            
            
               4.IMPLICAȚIILE BUGETARE
            
            
               Propunerea va conduce la angajamente suplimentare în anul 2020, finanțate prin majorarea plafonului cadrului financiar multianual pentru perioada 2014-2020. De asemenea, ea va conduce la angajamente suplimentare pentru anii 2021 și 2022, finanțate din venituri alocate externe, și va determina plăți suplimentare în perioada 2020-2025. Implicațiile bugetare sunt prezentate în Fișa financiară legislativă care însoțește Regulamentul REACT-UE.
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               Punerea în aplicare a măsurilor va fi monitorizată și va face obiectul unui raport în cadrul mecanismelor generale de raportare prevăzute în Regulamentul (UE) nr. 223/2014.
            
            
               •Documentele explicative (în cazul directivelor)
            
            
               N/A
            
            
               2020/0105 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) nr. 223/2014 în ceea ce privește introducerea unor măsuri specifice pentru soluționarea crizei provocate de pandemia de COVID-19 
               
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 175 alineatul (3), 
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  8
               , 
            
         
         
            
               având în vedere avizul Comitetului Regiunilor
                  9
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Regulamentul (UE) nr. 223/2014 al Parlamentului European și al Consiliului
                  10
                stabilește normele aplicabile Fondului de ajutor european destinat celor mai defavorizate persoane („FEAD”). 
            
            
               (2)La 17 noiembrie 2017, Pilonul european al drepturilor sociale a fost proclamat în comun de Parlamentul European, de Consiliu și de Comisie, ca răspuns la provocările sociale din Europa. Cele 20 de principii esențiale ale pilonului sunt structurate în jurul a trei categorii: egalitate de șanse și de acces pe piața muncii, condiții de lucru echitabile, protecție și incluziune socială. Cele 20 de principii ale Pilonului european al drepturilor sociale ar trebui să orienteze măsurile luate ca răspuns la pandemia de COVID-19 pentru a asigura o redresare echitabilă din punct de vedere social.
            
            
               (3)Statele membre au fost afectate într-un mod fără precedent de consecințele crizei provocate de pandemia de COVID-19. Această criză a avut consecințe economice și sociale grave, ceea ce a creat o situație excepțională ce trebuie abordată prin măsuri specifice în conformitate cu Pilonul european al drepturilor sociale,
            
            
               (4)fapt care are un impact deosebit asupra FEAD. Având în vedere că numărul persoanelor care suferă de privațiuni alimentare și materiale este din ce în ce mai mare din cauza pandemiei de COVID-19 și că cele mai defavorizate persoane sunt expuse la riscuri deosebite și la greutăți suplimentare în timpul acestei crize, statele membre se confruntă cu necesități suplimentare de finanțare în ceea ce privește acordarea de sprijin din fond.
            
            
               (5)Pentru a redresa situația economică în urma șocurilor puternice suferite, precum și pentru a contracara efectele grave asupra funcționării pieței unice datorate restricțiilor excepționale instituite de statele membre în vederea limitării răspândirii COVID-19, la 23 aprilie 2020 Consiliul European a aprobat „Foaia de parcurs pentru redresare”, cuprinzând o componentă investițională puternică, a solicitat instituirea [Instrumentului european de redresare] și a mandatat Comisia să analizeze necesitățile, astfel încât resursele să fie orientate către sectoarele și zonele geografice cele mai afectate din Europa, clarificând totodată legătura cu CFM.
            
            
               (6)La 27 mai 2020, Comisia a prezentat o propunere de regulament
                  11
                de modificare a Regulamentului (UE, Euratom) nr. 1311/2013 al Consiliului
                  12
                și a deblocat resurse suplimentare pentru a sprijini statele membre în procesul de remediere a consecințelor crizei în contextul pandemiei de COVID-19 și de pregătire a redresării economiei. În acest scop, în cadrul pachetului menționat se pune la dispoziție un cuantum suplimentar excepțional de 58 272 800 000 EUR pentru angajamentul bugetar din fondurile structurale în cadrul obiectivului privind investițiile pentru creștere economică și locuri de muncă, pentru anii 2020, 2021 și 2022, în vederea implementării lor rapide pentru economia reală prin intermediul structurilor existente pentru programele politicii de coeziune din perioada 2014-2020. Comisia ar trebui să stabilească defalcarea resurselor suplimentare pentru fiecare stat membru pe baza unei metode de alocare fundamentate pe cele mai recente date statistice obiective disponibile referitoare la prosperitatea relativă a statelor membre și la amploarea efectelor actualei crize asupra economiilor acestora. Pentru a reflecta natura evolutivă a efectelor crizei, defalcarea ar trebui să fie revizuită în 2021 pe baza aceleiași metode de alocare, utilizând cele mai recente date statistice disponibile până la 19 octombrie 2021. Pentru a se asigura un răspuns eficace la impactul social al pandemiei de COVID-19 asupra persoanelor celor mai defavorizate, este necesar ca resursele suplimentare să poată fi alocate de statele membre către FEAD, în conformitate cu nevoile lor. Atunci când efectuează această alocare, statele membre ar trebui să acorde atenția cuvenită creșterii numărului celor mai defavorizate persoane de când a început pandemia de COVID-19. În plus, este necesar să se stabilească plafoane pentru alocarea resurselor majorate către asistența tehnică a statului membru. Ținând seama de cheltuirea rapidă preconizată a resurselor suplimentare, angajamentele legate de aceste resurse suplimentare ar trebui de asemenea dezangajate la încheierea programelor. De asemenea, se introduc posibilități de transfer financiar, în cadrul obiectivului privind investițiile pentru creștere economică și locuri de muncă, între FEDR, FSE și FEAD, pentru resursele suplimentare.
            
            
               (7)Prezentului regulament i se aplică normele financiare orizontale adoptate de Parlamentul European și de Consiliu în temeiul articolului 322 din Tratatul privind funcționarea Uniunii Europene. Aceste norme sunt prevăzute în Regulamentul financiar și definesc în special procedura de stabilire și de execuție a bugetului prin granturi, achiziții publice, premii și execuție indirectă și prevăd verificări ale responsabilității actorilor financiari. Normele adoptate în temeiul articolului 322 din TFUE vizează, de asemenea, protecția bugetului Uniunii în cazul unor deficiențe generalizate în ceea ce privește statul de drept în statele membre, întrucât respectarea statului de drept reprezintă o condiție prealabilă esențială pentru buna gestiune financiară și pentru eficacitatea finanțării din partea UE.
            
            
               (8)Pentru a se asigura faptul că statele membre dispun de mijloace financiare suficiente pentru implementarea rapidă a măsurilor de remediere a consecințelor crizei în contextul pandemiei de COVID-19 și pentru a pregăti redresarea economiei, este necesar să se prevadă un nivel mai ridicat al plăților de prefinanțare pentru implementarea rapidă a măsurilor sprijinite de resursele suplimentare. Amploarea prefinanțării ar trebui să asigure faptul că statele membre dispun de mijloacele necesare pentru a asigura efectuarea de plăți în avans către beneficiari atunci când este necesar și pentru a rambursa rapid beneficiarii după depunerea cererilor de plată. 
            
            
               (9)În vederea reducerii sarcinii asupra bugetelor publice în ceea ce privește remedierea consecințelor crizei în contextul pandemiei de COVID-19 și pregătirea redresării economiei, este necesar ca resursele suplimentare să nu facă obiectul cofinanțării. 
            
            
               (10)Pentru a se asigura faptul că statele membre pot ajusta rapid măsurile din cadrul FEAD ca răspuns la criza provocată de pandemia de COVID-19, este necesar să se stabilească dispoziții specifice care să clarifice domeniul de aplicare al asistenței tehnice.
            
            
               (11)Deoarece obiectivul prezentului regulament, și anume de a răspunde impactului actualei crize în domeniul sănătății publice asupra persoanelor celor mai defavorizate, nu poate fi realizat într-o măsură suficientă de către statele membre acționând în mod individual și, prin urmare, având în vedere amploarea și efectele acțiunii propuse, poate fi realizat mai bine la nivelul Uniunii, Uniunea poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, prevăzut la articolul respectiv, prezentul regulament nu depășește ceea ce este necesar pentru atingerea acestui obiectiv.
            
            
               (12)Prin urmare, Regulamentul (UE) nr. 223/2014 trebuie modificat în consecință.
            
            
               (13)Dat fiind caracterul urgent al situației legate de pandemia de COVID-19, este adecvat ca prezentul regulament să intre în vigoare la data următoare datei publicării în Jurnalul Oficial al Uniunii Europene.
            
            
               (14)Având în vedere pandemia de COVID-19 și necesitatea de a soluționa urgent criza aferentă în domeniul sănătății publice, se consideră necesar să se utilizeze o excepție de la perioada de opt săptămâni prevăzută la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
            
            
               (15)Articolul 135 alineatul (2) din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice prevede că modificările aduse Regulamentului (UE, Euratom) nr. 1311/2013 al Consiliului
                  13
                sau Deciziei 2014/335/UE, Euratom a Consiliului care sunt adoptate la data intrării în vigoare a acordului respectiv sau ulterior acesteia nu se aplică Regatului Unit în măsura în care aceste modificări au un impact asupra obligațiilor financiare ale Regatului Unit. Sprijinul prevăzut la articolul 6a din Regulamentul (UE) nr. 223/2014 este finanțat, pentru anul 2020, dintr-o majorare a plafonului cadrului financiar multianual și, pentru anii 2021 și 2022, dintr-o majorare a plafonului resurselor proprii ale Uniunii, ceea ce ar urma să aibă un impact asupra obligațiilor financiare ale Regatului Unit. Prin urmare, prezentul regulament trebuie să nu se aplice Regatului Unit și pe teritoriul acestuia,
            
            
               ADOPTĂ PREZENTUL REGULAMENT:
            
            
               Articolul 1
            
         
         
            
               Regulamentul (UE) nr. 223/2014 se modifică după cum urmează:
            
            
               (1)Articolul 6 alineatul (2) se înlocuiește cu următorul text:
            
            
               
                  „(2) Alocarea din fond pentru perioada 2014-2020 pentru fiecare stat membru este stabilită în anexa III, cu excepția resurselor majorate ca răspuns la pandemia de COVID-19, menționate la articolul 6a. Cuantumul minim pentru fiecare stat membru este de 3 500 000 EUR pentru întreaga perioadă.”.
               
            
            
               (2)Se introduce următorul articol nou 6a:
            
            
               
                  „Articolul 6a
               
               
                  Majorarea voluntară a resurselor ca răspuns la pandemia de COVID-19
               
               
               
                  (1) Resursele menționate la articolul 6 pot fi majorate de statele membre în mod voluntar ca răspuns la pandemia de COVID-19, în conformitate cu articolul 92b punctul 5 al șaptelea paragraf din Regulamentul (UE) nr. 1303/2013. Această majorare poate afecta angajamentele bugetare pentru 2020, 2021 și 2022.
               
               
                  (2) Prin derogare de la articolul 7 alineatul (1), perioada pentru programele operaționale care beneficiază de resurse suplimentare în conformitate cu alineatul (1) se întinde până la 31 decembrie 2022. 
               
               
                  (3) Prin derogare de la articolul 38 primul paragraf, angajamentele bugetare pentru resursele suplimentare aferente fiecărui program se execută în anii 2020, 2021 și 2022. 
               
               
                  Prin derogare de la articolul 59 alineatul (1), angajamentele suplimentare se dezangajează în conformitate cu normele care trebuie urmate pentru încheierea programelor.
               
               
                  (4) În plus față de prefinanțarea menționată la articolul 44 alineatul (1), Comisia plătește un cuantum de prefinanțare de 50 % din resursele suplimentare alocate pentru anul 2020 în urma deciziei Comisiei de aprobare a modificării unui program de alocare a resurselor suplimentare. 
               
               
               
                  Cuantumul plătit ca prefinanțare menționat la primul paragraf este lichidat integral din conturile Comisiei până cel târziu la data la care se încheie programul.
               
               
                  (5) Prin derogare de la articolul 20, resursele suplimentare prevăzute la alineatul (1) nu fac obiectul cofinanțării.”. 
               
            
            
               (3)La articolul 27, alineatul (4) se înlocuiește cu următorul text:
            
            
               „(4) La inițiativa statelor membre și în limita unui plafon de 5 % din alocarea fondului la data adoptării programului operațional și de 5 % din resursele suplimentare menționate la articolul 6a alineatul (1), programul operațional poate finanța măsurile de pregătire, de gestionare, de monitorizare, de asistență administrativă și tehnică, de audit, de informare, de control și de evaluare necesare pentru implementarea fondului, inclusiv costurile de pregătire și de funcționare ale sistemelor de bonuri valorice în cazul în care aceste costuri sunt suportate de autoritatea de management sau de un alt organism public care nu este o organizație parteneră. De asemenea, el poate finanța asistența tehnică și consolidarea capacităților organizațiilor partenere și ale oricăror alți actori implicați în implementarea fondului, inclusiv pentru promovarea capacității de răspuns la criza provocată de pandemia de COVID-19. Măsurile menționate la prezentul alineat pot viza perioada de programare ulterioară, inclusiv pentru a se asigura continuarea sprijinului acordat de acest fond prin alte fonduri.”.
            
            
               (4)Se introduce următorul articol nou 63a:
            
            
               
                  „Articolul 63a
               
               
                  Dispoziții tranzitorii
               
            
         
         
            
               Articolul 6a nu se aplică Regatului Unit și nici pe teritoriul acestuia. Trimiterile la statele membre din dispozițiile respective se interpretează ca neincluzând Regatul Unit.”.
            
            
               
            
            
               Articolul 2 
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        Regulamentul (UE) 2020/460 al Parlamentului European și al Consiliului din 30 martie 2020 de modificare a Regulamentelor (UE) nr. 1301/2013, (UE) nr. 1303/2013 și (UE) nr. 508/2014 în ceea ce privește anumite măsuri specifice menite să mobilizeze investiții în sistemele de sănătate ale statelor membre și în alte sectoare ale economiilor acestora ca reacție la epidemia de COVID-19 (Inițiativa pentru investiții ca reacție la coronavirus) (JO L 99, 31.3.2020, p. 5).
               
               
                  
                     (2)
                  
                        Regulamentul (UE) 2020/558 al Parlamentului European și al Consiliului din 23 aprilie 2020 de modificare a Regulamentelor (UE) nr. 1301/2013 și (UE) nr. 1303/2013 în ceea ce privește măsuri specifice de asigurare a unei flexibilități excepționale pentru utilizarea fondurilor structurale și de investiții europene ca reacție la epidemia de COVID-19 (JO L 130, 24.4.2020, p. 1).
               
               
                  
                     (3)
                  
                        Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane (JO L 72, 12.3.2014, p. 1-41).
               
               
                  
                     (4)
                  
                        JO L 130, 24.4.2020, p. 7.
               
               
                  
                     (5)
                  
                        COM(2020)451 final.
               
               
                  
                     (6)
                  
                        COM(2020)451 final.
               
               
                  
                     (7)
                  
                        COM (2020) 251 final.
               
               
                  
                     (8)
                  
                        JO C , , p. .
               
               
                  
                     (9)
                  
                        JO C , , p. .
               
               
                  
                     (10)
                  
                        Regulamentul (UE) nr. 223/2014 al Parlamentului European și al Consiliului din 11 martie 2014 privind Fondul de ajutor european destinat celor mai defavorizate persoane (JO L 72, 12.3.2014, p. 1).
               
               
                  
                     (11)
                  
                        
                  
                     COM(2020) 446
                  
                  .
               
               
                  
                     (12)
                  
                        Regulamentul (UE, EURATOM) nr. 1311/2013 al Consiliului de stabilire a cadrului financiar multianual pentru perioada 2014-2020 (JO L 347, 20.12.2013, p. 884).
               
               
                  
                     (13)
                  
                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).